Jagtragedie: Seun deur maatskaplike werkers geëvalueerBarnie Bamberger. Foto: Facebook Die direkteur van openbare vervolging moet besluit of die 17-jarige seun wat glo in ŉ fratsongeluk die 22-jarige Barnie Bamberger op ŉ plaas naby Ottosdal tydens ŉ jaguitstappie doodgeskiet het, vervolg gaan word. Kol. Sabata Mokgwabone, woordvoerder van die polisie, sê maatskaplike werkers het reeds die seun geëvalueer maar dat die saak nog nie op die hofrol geplaas is nie. Hy sê dit is nog nie duidelik wanneer die seun in die hof sal verskyn nie. “Dit hang alles van die direkteur van openbare vervolging se besluit af.” “Volgens inligting wat die polisie ontvang het, het die seun, ŉ vriend en die slagoffer vlakvarke gaan jag op die plaas. Die slagoffer het glo voor die tiener gekniel, terwyl die tiener gemik het, en opgestaan sonder dat die tiener daarvan bewus was. Hy het ŉ skoot gevuur en die slagoffer noodlottig in die kop gewond,” het Mokgwabone gesê. ŉ Saak van moord en die nalatige hantering van ŉ vuurwapen word ondersoek. Lees ook: Jagtragedie: Polisie maak aanklagte bekend Jagtragedie: “Boeties was soos ‘n tweeling” Tienerseun skiet broer dood in jag-fratsongeluk